ธปท.ปิดบริการบางส่วนอำนวยความสะดวกเส้นทางปั่นเพื่อพ่อ
ธปท.ประกาศปิดให้บริการ ส่วนงานพันธบัตรและศูนย์ร้องทุกข์ทางการเงินสำหรับผู้มาติดต่อในวันที่ 11 ธ.ค.เพื่ออำนวยความสะดวกเส้นทางปั่นเพื่อพ่อ
8 ธ.ค. 2558

ธปท.ประกาศปิดให้บริการ ส่วนงานพันธบัตรและศูนย์ร้องทุกข์ทางการเงินสำหรับผู้มาติดต่อในวันที่ 11 ธ.ค.เพื่ออำนวยความสะดวกเส้นทางปั่นเพื่อพ่อ
ธนาคารแห่งประเทศไทย (ธปท.) ออกประกาศแจ้งปิดทำการในส่วนงานด้านพันธบัตรและศูนย์ร้องเรียนด้านการเงิน เพื่ออำนวยความสะดวกเส้นทางปั่น “ปั่นเพื่อพ่อ BIKE FOR DAD”โดยธปท.ระบุว่า เนื่องจากวันศุกร์ที่ 11 ธ.ค. 2558 รัฐบาลเป็นเจ้าภาพจัดกิจกรรมจักรยานเฉลิมพระเกียรติพระบาทสมเด็จพระเจ้าอยู่หัว เนื่องในโอกาสมหามงคลเฉลิมพระชนมพรรษา 88 พรรษา 5 ธ.ค. 2558 “ปั่นเพื่อพ่อ BIKE FOR DAD” ซึ่งพื้นที่โดยรอบที่ตั้งของธปท. สำนักงานใหญ่ ถนนสามเสน เขตพระนคร กรุงเทพมหานคร อยู่ในเส้นทางจัดกิจกรรม
ดังนั้น เพื่อสนับสนุนกิจกรรมดังกล่าว และจากการคำนึงถึงความสะดวกในการเดินทางของผู้ที่จะมาติดต่อ ณ ธปท. สำนักงานใหญ่ ธปท. จึงขอแจ้งงดให้บริการ ในส่วนงานด้านพันธบัตร และงานของศูนย์คุ้มครองผู้ใช้บริการทางการเงิน(ศคง.) เฉพาะผู้ที่จะเดินทางมาใช้บริการ ณ ธปท. สำนักงานใหญ่  1วัน ในวันศุกร์ที่ 11 ธ.ค.นี้ ส่วนการติดต่อธปท. ผ่านช่องทางอื่น เช่น โทรศัพท์ อีเมล์ ฯลฯ และส่วนงานอื่นๆ ทั้งหมดของ ธปท.ยังเปิดให้บริการตามปกติ